送僧行腳
作者：釋慧空
朝代：宋

paragraphs: 趙州送人曾有語，有佛無佛俱莫住。
若是金毛師子兒，他家自有通霄路。
因記雪峰行腳時，九上洞山三投子。
被風墮笠渠不收，蓋天蓋地從此始。
兩翁從此跡已陳，後世事之如事生。
道人即是後來秀，千里脩途宜力行。
勿賢前輩輒自已，當與兩翁爭重輕。
我如老馬雖伏櫪，喜見此行猶更鳴。